**დანართი №9**

**საგრანტო ხელშეკრულების ფორმა**

ერთის მხრივ, საქართველოს განათლებისა და მეცნიერების სამინისტრო (შემდგომში - სამინისტრო), წარმოდგენილი ------------------------ სახით,

და

მეორეს მხრივ, ---------------------- (შემდგომში - „გრანტის მიმღები“), წარმოდგენილი \_\_\_\_\_\_\_\_\_\_\_\_\_\_\_ სახით, ერთად წოდებულნი, როგორც „მხარეები“,

ითვალისწინებენ, რომ:

1. საქართველოს მთავრობამ გააფორმა სასესხო შეთანხმება - „ინოვაციის, ინკლუზიურობისა და ხარისხის პროექტის - საქართველო I2Q“ (შემდგომში - I2Q პროექტი) - განხორციელების, რეკონსტრუქციისა და განვითარების საერთაშორისო ბანკის (IBRD) („მსოფლიო ბანკი“) მიერ, ფინანსური მხარდაჭერის მიზნით. სამინისტროში, I2Q პროექტის განხორციელების მხარდასაჭერად, შექმნილია პროექტის მართვის ერთეული (PMU). სამინისტრო მართავს კონკურენტული ინოვაციის ფონდს (შემდგომში - CIF), საქართველოს მთავრობასა და მსოფლიო ბანკს შორის, 2019 წლის 18 ივნისს, გაფორმებული №8955-GE საერთაშორისო სასესხო ხელშეკრულებისა (შემდგომში - სასესხო ხელშეკრულება) და საქართველოს განათლებისა და მეცნიერების მინისტრის 2022 წლის \_\_ \_\_\_\_\_\_\_\_\_ №\_\_ ბრძანების საფუძველზე;
2. „გრანტის მიმღებს“ მიენიჭა CIF-ის გრანტი 20\_\_ წელს გამოცხადებული კონკურსის ფარგლებში, გრანტების გამცემი კომისიის 20\_\_ წლის № \_\_ საბოლოო შეფასების ოქმის საფუძველზე;
3. „გრანტის მიმღები“ დასაშვებად იქნა მიჩნეული CIF-ის მართვის სახელმძღვანელოთი განსაზღვრული წესებისა და პირობების საფუძველზე, და იღებს ვალდებულებას, რომ განახორციელოს, წინამდებარე ხელშეკრულების დანართი №1-ის სახით, წარმოდგენილი №\_\_\_ საგრანტო პროექტი (შემდგომში - „პროექტი“);

ზემოაღნიშნულის გათვალისწინებით, „მხარეები“ ვდებთ წინამდებარე საგრანტო ხელშეკრულებას (შემდგომში - „ხელშეკრულება“), შემდეგზე:

**მუხლი 1. ხელშეკრულების საგანი**

„ხელშეკრულების“ საგანს წარმოადგენს „გრანტის მიმღების“ მიერ, CIF-ის საგრანტო დაფინანსების ფარგლებში, „პროექტის“ განხორციელება.

**მუხლი 2. მხარეთა განცხადებები**

2.1 „გრანტის მიმღები“ წინამდებარე ხელშეკრულებაზე ხელმოწერით გამოხატავს თანხმობას, რომ:

ა) სამინისტრო უფლებამოსილია გაასაჯაროოს/გაამჟღავნოს „გრანტის მიმღების“ შესახებ ისეთი ინფორმაცია, როგორიცაა სახელწოდება, მისამართი, საგრანტო განაცხადის შესახებ მოკლე ინფორმაცია, გარდა კომერციული საიდუმლოსა და სხვა სახის კონფიდენციალური ინფორმაციისა. „გრანტის მიმღები“ ვალდებულია მიუთითოს სამინისტროს ამ უკანასკნელისთვის მიწოდებულ რომელ ინფორმაციას მიიჩნევს კონფიდენციალურ, დაცულ ან კომერციულად სენსიტიურ ინფორმაციად.

ბ) შეინახავს და ყველა ძალისხმევას გამოიყენებს, რომ „პროექტში“ ჩართულმა პირებმა შეინახონ და სისტემურად აწარმოონ ანგარიშები და ჩანაწერები წინამდებარე ხელშეკრულებასთან დაკავშირებით, იმ ფორმითა და იმგვარად, რომლითაც შესაძლებელი იქნება მნიშვნელოვანი საკითხების, ვადების ცვლილებებისა და ხარჯების ნათლად იდენტიფიცირებისთვის;

გ) დაუშვებს სამინისტროს/მსოფლიო ბანკის ან/და მსოფლიო ბანკის მიერ შერჩეული აუდიტორების მიერ ადგილზე ვიზიტს ან/და პროექტის განხორციელებასთან დაკავშირებული ყველა დოკუმენტის, მათ შორის, ანგარიშებისა და ჩანაწერების შემოწმებას;

დ) უზრუნველყოფს „პროექტის“ განხორციელებას მსოფლიო ბანკის პოლიტიკის დოკუმენტის - „კორუფცია და თაღლითური პრაქტიკა“ (დანართი №2) შესაბამისად;

ე) საჭიროების შემთხვევაში, სამინისტრო სსიპ - შემოსავლების სამსახურიდან გამოითხოვს, ან თავად „გრანტის მიმღებს“ მოსთხოვს საგადასახადო ინფორმაციას, მათ შორის, საგადასახადო საიდუმლოების შემცველ ინფორმაციას (დღგ-ს დეკლარაცია, მოგების გადასახადის გაანგარიშება (ყოველთვიური დეკლარაცია), წლიური მოგების გადასახადის დეკლარაცია, ასეთის არსებობის შემთხევაში და სხვა);

ვ) არ გააფორმებს ხელშეკრულებას ისეთ სუბიექტებთან, რომლებიც აღრიცხულნი არიან მსოფლიო ბანკის შესყიდვების სანქცირებულ პირთა სიაში. სანქცირებული სუბიექტების სია მოცემულია მსოფლიო ბანკის ვებ-პორტალზე: [www.worldbank.org/debarr](http://www.worldbank.org/debarr).

2.2 მხარეთა განცხადებები და გარანტიები

ა) „გრანტის მიმღები“ აცხადებს და ადასტურებს რომ:

* წინამდებარე ხელშეკრულების ხელმოწერით არ არღვევს რაიმე კანონისმიერ ან სახელშეკრულებო ვალდებულებებს, ასევე სხვა უწყებების უფლებებს, მათ შორის, ინტელექტუალური საკუთრების უფლებას, ასევე ისეთ ვალდებულებებს, რომელიც მოსალოდნელია ან ივარაუდება, რომ მომავალში წარმოიშობა;
* „პროექტის“ განხორციელებისათვის მოპოვებული აქვს ან, საჭიროებისამებრ, მოიპოვებს ყველა ნებართვას/ლიცენზიას და განახორციელებს საქართველოს კანონმდებლობით დადგენილ ყველა სავალდებულო პროცედურას;

ბ) სამინისტრო აცხადებს და ადასტურებს, რომ არ გაამჟღავნებს ისეთ ინფორმაციას, რომელიც „გრანტის მიმღების“ მხრიდან წინასწარი მითითებით წარმოადგენს კონფიდენციალურ ინფორმაციას. სამინისტროს არ დაეკისრება პასუხისმგებლობა ისეთი ინფორმაციის გამჟღავნებისათვის, რომელზეც „გრანტის მიმღებს“ არ ჰქონდა მითითებული კონფიდენციალური სტატუსი ან მოთხოვნილი სამინისტროს მხრიდან კონფიდენციალურობის დაცვა;

**მუხლი 3. პროექტის ღირებულება და გრანტის ოდენობა**

3.1 „პროექტის“ ჯამური ღირებულება შეადგენს \_\_\_\_\_\_\_\_\_\_ ლარს („პროექტის ბიუჯეტი“).

3.2 საგრანტო თანადაფინანსება ხორციელდება შემდეგი პროპორციულობით:

ა) სამინისტრო აფინანსებს პროექტის ღირებულების არაუმეტეს\_\_\_\_%-ს, რაც შეადგეს არაუმეტეს \_\_\_\_\_\_\_\_\_\_\_\_\_ ლარს;

ბ) „გრანტის მიმღები“ აფინანსებს პროექტის ღირებულების არანაკლებ \_\_\_\_\_\_\_\_\_\_ %-ს, რაც შეადგენს \_\_\_\_\_\_ ლარს. „გრანტის მიმღების“ კონტრიბუცია არ უნდა წარმოადგენდეს სხვა სახელმწიფო გრანტის სახსრებს.

3.3 სამინისტრო ვალდებულია, წინამდებარე ხელშეკრულების 3.2 მუხლის „ა“ ქვეპუნქტით გათვალისწინებული გრანტი გასცეს წინამდებარე ხელშეკრულების დანართი №3-ით განსაზღვრული „პროექტის ბიუჯეტის“ მიხედვით, ორ ნაწილად:

ა) პირველი ნაწილი არ უნდა აღემატებოდეს სრული საგრანტო დაფინანსების 90%-ს;

ბ) მეორე ნაწილით ანაზღაურდება სხვა სათანადო ხარჯები, რომელიც შეთანხმებული იქნება „ხელშეკრულებით“ და დადასტურებული იქნება აუდიტორის მიერ.

3.4 „გრანტის მიმღები“ ვალდებულია, ყოველი ტრანშის წინ, წარადგინოს საბანკო ამონაწერი, რომელიც დაადასტურებს, რომ „გრანტის მიმღებმა“ თანადაფინანსების წილი (ასეთის არსებობის შემთხვევაში) შეიტანა მითითებულ ანგარიშზე. კონკრეტული ტრანშისთვის გადახდილი თანადაფინანსების თანხა უნდა იყოს შეადგენდეს მინიმუმ წინამდებარე ხელშეკრულების 3.2 მუხლის „ბ“ ქვეპუნქტით გათვალისწინებულ პროცენტს.

**მუხლი 4. საგრანტო დაფინანსების გამოყენების პირობები**

4.1 „გრანტის მიმღები“ ვალდებულია, საგრანტო დაფინანსება გამოიყენოს მხოლოდ, წინამდებარე ხელშეკრულების დანართი N1-ის შესაბამისად, განსაზღვრული „პროექტის“ მიზნებისათვის.

4.2 საგრანტო დაფინანსების გამოყენებისას სათანადო დანახარჯს წარმოადგენს ხარჯი, რომელიც:

ა) გათვალისწინებულია წინამდებარე ხელშეკრულების დანართი №3-ით განსაზღვრული „პროექტის ბიუჯეტის“ მიხედვით;

ბ) გაწეულია და გადახდილია „პროექტის“ განხორციელების პერიოდში;

გ) „გრანტის მიმღების“ მიერ აღრიცხულია ბუღალტრული აღრიცხვის სტანდარტების შესაბამისად.

4.3 საგრანტო დაფინანსების გამოყენებისას არასათანადო დანახარჯს წარმოადგენს ხარჯი, რომელიც მოიცავს, მაგრამ არ შემოიფარგლება შემდეგით:

• პროცენტები ან დავალიანება რომელიმე მხარის წინაშე;

• დანახარჯები და რეზერვები შესაძლო სამომავლო დანაკარგების ან დავალიანებისთვის;

• სხვა ჩარჩოს, პროგრამის ან კომპანიის/დაწესებულების მიერ უკვე დაფინანსებული აქტივობები;

• გართობისა და მასპინძლობის ხარჯები, მათ შორის: ბანკეტები, კულტურული პროგრამები, ცერემონიები და სტუმრების გამასპინძლებასთან დაკავშირებული სხვა ხარჯები;

• ალკოჰოლური სასმელები და თამბაქოს ნაწარმი;

• ვალუტის გადაცვლის ოპერაციების შედეგად წარმოქმნილი დანაკარგები, საკომისიო ხარჯები და ჯარიმები;

• დაქირავების ან შენობიდან გადასვლის ხარჯები;

• პროცენტის გადახდა, სესხის გაცემა;

• ფონდების მოზიდვა;

• დამატებული ღირებულების გადასახადები, საბაჟო გადასახადები და მოსაკრებლები;

• საბანკო საკომისიოები და განსხვავებები ვალუტის გადაცვლებში;

• საპროცენტო ან მიმდინარე დავალიანების გადახდა, რომელიმე მხარის მიმართ, მათ შორის, იგულისხმება ვალდებულებები, რომლებიც უკვე არსებობდა ან წარმოიშვა პროექტის განაცხადის განხილვისას, ან პროექტის დაფინანსების დამტკიცების შემდეგ;

• იმ ნივთების ან მომსახურების ხარჯები, რომლებიც უკვე ფინანსდება სხვა პროგრამის ან სუბიექტის მიერ;

• მიწის ნაკვეთის, შენობა-ნაგებობების და/ან სხვა უძრავი ქონების შეძენის, იჯარის, ქვეიჯარის ან ადაპტაციის ხარჯებში (/ხარჯებში მონაწილეობა), მანქანა-დანადგარების, მოძრავი აქტივებისა და აღჭურვილობის ჩათვლით, თუ ისინი უშუალოდ არ არის დაკავშირებული პროექტით გათვალისწინებულ სამეცნიერო და კვლევით საქმიანობასთან;

• საჯარო დაფინანსების წყაროებით განსაზღვრული ხარჯები;

• საქმიანობა, რომელიც უკავშირდება ტერიტორიის დროებითი ან მუდმივი შეცვლის, თავშესაფრის დაკარგვის, აქტივების ან აქტივებზე ხელმისაწვდომობის დაკარგვის, შემოსავლის წყაროების ან საარსებო წყაროს დაკარგვის გამო, ახალ ტერიტორიაზე იძულებით გადაადგილებას, ან ნაკრძალებსა და დაცულ ტერიტორიებზე წვდომის უნებლიე შეზღუდვას;

• ნებისმიერი სამშენებლო ან სარეაბილიტაციო სამუშაოები;

• სამგზავრო/კომერციული მანქანების შესყიდვა;

• ქონების (უძრავი ქონების) ყიდვა/იჯარა.

4.4 „გრანტის მიმღები“ არ არის უფლებამოსილი გრანტის სახსრებიდან ავანსის სახით გადაიხადოს:

ა) ხელშეკრულების ღირებულების 10%-ზე მეტი საქონლის შესყიდვისთვის;

ბ) ხელშეკრულების ღირებულების 20%-ზე მეტი სამუშაოების და მომსახურების შესყიდვისთვის;

4.5 ამ მუხლის 4.4 პუნქტის „ა“ და „ბ“ ქვეპუნქტებით განსაზღვრული ლიმიტის ფარგლებში, ავანსის სახით, ანგარიშსწორება დასაშვებია მიმწოდებლის მიერ „გრანტის მიმღების“ სასარგებლოდ ამ უკანასკნელისთვის მისაღები ფორმით უპირობო საბანკო გარანტიის წარდგენის საფუძველზე, რომლის ვალუტა და ოდენობა შეესაბამება ავანსის ვალუტას. ავანსის გადახდამდე, „გრანტის მიმღებმა“ უნდა მიიღოს ოფიციალური თანხმობა CIF-ის ადმინისტრირების ერთეულისგან საავანსო უზრუნველყოფის საბანკო გარანტიის ფორმასთან დაკავშირებით.

4.6 „გრანტის მიმღები“ არ არის უფლებამოსილი გადახდები აწარმოოს ნაღდი ანგარიშსწორების ფორმით. „პროექტის“ მიზნებისათვის გაწეული ხარჯები უნდა დაიფაროს ამისათვის განკუთვნილი სპეციალური საბანკო ანგარიშიდან.

4.7 „პროექტის“ განხორციელების პერიოდის განმავლობაში გრანტის სახსრებიდან არასათანადო დანახარჯების გაღების შემთხვევაში, „გრანტის მიმღები“ ვალდებულია, სამინისტროს შეტყობინების მიღებიდან 1 კვირის ვადაში, „პროექტის“ სპეციალურ საბანკო ანგარიშზე განათავსოს გაწეული არასათანადო დანახარჯის ოდენობის თანხა. სამინისტრო უფლებამოსილია შეაჩეროს დაფინანსება, „გრანტის მიმღების“ მიერ არასათანადო დანახარჯის შესაბამისი თანხის „პროექტის“ სპეციალურ ანგარიშზე განთავსებამდე.

4.8 „გრანტის მიმღები“ ვალდებულია, გრანტის სახსრების ფარგლებში, შესყიდვების განხორციელებისას დაიცვას CIF-ის მართვის სახელმძღვანელოთი გათვალისწინებული წესები.

**მუხლი 5. პროექტის განხორციელება**

5.1 პროექტის განხორციელების ვადა შეადგენს \_\_\_ თვეს, რომლის ათვლა იწყება „ხელშეკრულების“ ხელმოწერის მომენტიდან.

5.2 CIF-ის მართვის სახელმძღვანელოთი გათვალისწინებული წესები ვრცელდება, „პროექტის“ განხორციელების ფარგლებში, ანგარიშგების წარდგენასა და მონიტორინგის პროცედურებზე, ასევე, ხარჯებისა და ნაშთების გაანგარიშებაზე.

5.3 „პროექტთან“ ნებისმიერი სახის არსებითი შეუსაბამობა, მათ შორის, როგორიცაა „პროექტის“ დასრულებისათვის საგრანტო განაცხადით განსაზღვრული ვადის დარღვევა/გადაცილება, ან „პროექტის“ ეტაპების შეუსრულებლობა, საჭიროებს სამინისტროს წინასწარ წერილობით თანხმობას. „გრანტის მიმღებს“ უფლება აქვს მოითხოვოს „პროექტის“ განხორციელების ვადის გახანგრძლივება წინამდებარე ხელშეკრულებით გათვალისწინებული დაფინანსების გაზრდის გარეშე. სამინისტრო უფლებამოსილია, არ დააკმაყოფილოს ცვლილების მოთხოვნა, თუკი აღნიშნული მოთხოვნა არ იქნება სათანადოდ დასაბუთებული და შესაბამისი მტკიცებულებებით გამყარებული.

5.4 „პროექტის“ განხორციელების ვადის ამოწურვის შემდეგ, „გრანტის მიმღები“ ვალდებულია, სამინისტროს მხრიდან შეტყობინების მიღებიდან 30 დღის ვადაში, დააბრუნოს დაუხარჯავი ნაშთი ან/და შემოწმების/აუდიტის შედეგად აღმოჩენილი არასათანადო დანახარჯები.

5.5 **„**გრანტის მიმღების“ მიერ წარმოდგენილ ანგარიშებში აღმოჩენილი დარღვევის/ხარვეზის შემთხვევაში, სამინისტრო შეაჩერებს დაფინანსებას „გრანტის მიმღების“ დარღვევების/ხარვეზების აღმოფხვრამდე. ასეთ შემთხვევაში, „გრანტის მიმღები“ ვალდებულია, სამინისტროს მიერ გაგზავნილი შეტყობინების მიღებიდან ორი კვირის ვადაში, აღმოფხვრას შეტყობინებაში დაფიქსირებული ხარვეზები. თუკი აღნიშნულ ვადაში არ მოხდება ხარვეზების აღმოფხვრა, სამინისტრო უფლებამოსილი იქნება, შეწყვიტოს წინამდებარე ხელშეკრულება, ქვემოთ მოცემული მე-6 მუხლის შესაბამისად.

**მუხლი 6. ხელშეკრულების ვადა და შეწყვეტის პირობები**

6.1 წინამდებარე ხელშეკრულება დადებულია \_\_ წლის ვადით და მოქმედებს 20\_\_\_წლის \_\_\_ \_\_\_\_\_\_\_\_\_\_\_მდე.

6.2 წინამდებარე ხელშეკრულება შეიძლება შეწყდეს მხარეთა ორმხრივი შეთანხმების საფუძველზე, სათანადო საფუძვლის არსებობისას, მხარეთა საერთო ინტერესების გათვალისწინებით. ასეთ შემთხვევაში, გრანტის სახსრებიდან დახარჯული და სამინისტროს მიერ დადასტურებული - მიზნობრივად დახარჯული სახსრები არ ექვემდებარება სამინისტროსთვის დაბრუნებას. სამინისტროს უბრუნდება ის სახსრები, რომლებიც ხელშეკრულების ორმხრივად შეწყვეტის მომენტისათვის „გრანტის მიმღების“ მიერ არ იყო ათვისებული.

6.3 ამ მუხლის 6.2 პუნქტით გათვალისწინებულ შემთხვევაში, „გრანტის მიმღები“ ვალდებულია, სამინისტროს წარუდგინოს CIF-ის მართვის სახელმძღვანელოთი გათვალისწინებული ანგარიშები, დადგენილი ვადების შესაბამისად.

6.4 წინამდებარე ხელშეკრულება სამინისტროს მიერ შეიძლება შეწყდეს ცალმხრივად, „გრანტის მიმღებისთვის”, არანაკლებ 14 კალენდარული დღით ადრე, წინასწარი წერილობითი შეტყობინების საფუძველზე, შემდეგ შემთხვევებში:

ა) „გრანტის მიმღებმა“ დროულად ვერ უზრუნველყო „პროექტის“ განხორციელებისთვის საჭირო რესურსები, რაც ასევე გულისხმობს, შესაბამის ვადებში, წინამდებარე ხელშეკრულებით გათვალისწინებული თანადაფინანსების თანხების შეიტანას მითითებულ ანგარიშზე.

ბ) „გრანტის მიმღებმა“ ვერ შეძლო დაფინანსების მიზნობრივად ათვისება, წინამდებარე ხელშეკრულების დანართი №3-ის სახით დამტკიცებული „პროექტის ბიუჯეტის“ შესაბამისად.

გ) „გრანტის მიმღებმა“, სამინისტროს წინასწარი თანხმობის გარეშე, 15%-ზე მეტით გადააჭარბა ერთი ან რამდენიმე საბიუჯეტო კატეგორიისთვის დამტკიცებულ ბიუჯეტს.

დ) „გრანტის მიმღებმა“ ვერ შეძლო „პროექტის“ განხორციელება სათანადო გულიხმიერებითა და ეფექტურობით და ჯანსაღი ტექნიკური, ეკონომიკური, ფინანსური, მმართველობითი, გარემოსდაცვითი და სოციალური სტანდარტების და პრაქტიკის შესაბამისად, მათ შორის, ანტი-კორუფციული წესებით განსაზღვრული ნორმების შესაბამისად, მიაწოდა სამინისტროს მცდარი/ყალბი ინფორმაცია განაცხადის შემოტანის, შეფასების ან „პროექტის“ განხორციელების ნებისმიერ ეტაპზე, ან ადგილი ჰქონდა თაღლითობას ან/და უხეშ გადაცდომას.

ე) „გრანტის მიმღებმა“ ვერ შეძლო სათანადოდ დაეცვა სამინისტროს მიერ „პროექტის“ მიმდინარეობის და მისი მიზნების განხორციელების მონიტორინგისთვის საჭირო პოლიტიკა და პროცედურები.

ვ) „გრანტის მიმღებმა“ ვერ შეძლო სათანადოდ დაეცვა ფინანსური აღრიცხვის და მართვის პრინციპები და მოემზადებინა ფინანსური ანგარიშგება თანმიმდევრულად გამოყენებული ბუღალტრული აღრიცხვის სტანდარტების შესაბამისად, აგრეთვე ადეკვატურად ვერ ასახა პროექტთან დაკავშირებული ოპერაციები, რესურსები და დანახარჯები.

ზ) „გრანტის მიმღების“ ბრალეულობით ან უხეში გადაცდომის გამო, სამინისტრომ/მსოფლიო ბანკმა ვერ განახორციელა გრანტის მიმღების ფინანსური ანგარიშების აუდიტი, სამინისტროსათვის მისაღები დამოუკიდებელი აუდიტორების საშუალებით, თანმიმდევრულად გამოყენებული აუდიტის სტანდარტების შესაბამისად, და, შედეგად, ვერ შეძლო სამინისტროსათვის აუდირებული ანგარიშგების დროულად მიწოდება.

თ) „გრანტის მიმღებმა“ არ მისცა შესაძლებლობა სამინისტროს და/ან მსოფლიო ბანკს, რომ ჩაეტარებინათ „პროექტის“ მიმდინარეობის, მისი განხორციელების, შესაბამისი ჩანაწერებისა და დოკუმენტაციის ინსპექტირება; არ მოამზადა და სამინისტროსა და მსოფლიო ბანკს არ მიაწოდა იმგვარი ინფორმაცია, რომელსაც სამინისტრო ან მსოფლიო ბანკი დასაბუთებულად მოითხოვდა „პროექტის“ განხორციელებასთან დაკავშირებით.

ი) „გრანტის მიმღებმა“ არ მოახდინა სამინისტროს ინფორმირება „პროექტში“ განხორციელებულ მნიშვნელოვან ცვლილებებთან (მაგ. პროექტის განხორციელებასთან, ვადებთან, პროექტის ბიუჯეტთან, შედეგებთან, პერსონალთან და ა.შ.) დაკავშირებით.

6.5 ამ მუხლის 6.4 პუნქტით გათვალისწინებული ნებისმიერი საფუძვლით ხელშეკრულების შეწყვეტის შემთხვევაში, „გრანტის მიმღები“ ვალდებულია, ხელშეკრულების შეწყვეტიდან არაუგვიანეს ერთი თვის ვადაში, სამინისტროს დაუბრუნოს ის თანხა, რაც გრანტის სახით მიიღო სამინისტროსგან. იგივე წესი გამოიყენება „გრანტის მიმღების“ ინიციატივით ხელშეკრულების ცალმხრივად შეწყვეტის შემთხვევაში. ამ მუხლით გათვალისწინებული ერთ თვიანი ვადის დარღვევის შემთხვევაში, „გრანტის მიმღებს“ დაეკისრება პირგასამტეხლო ყოველ გადაცილებულ დღეზე დავალიანების 0.02%-ის ოდენობით. პირგასამტეხლოს ჯამური ოდენობა არ უნდა აღემატებოდეს დავალიანების 20%-ს.

**მუხლი 7. მარეგულირებელი კანონმდებლობა და დავების გადაწყვეტის წესი**

7.1 წინამდებარე ხელშეკრულება დადებულია საქართველოს კანონმდებლობის მიხედვით. „გრანტის მიმღები“ საგრანტო სახსრების გამოყენებისას, მათ შორის, ბუღალტრული აღრიცხვისას და საგადასახადო ვალდებულებების შესრულებისას, ვალდებულია დაიცვას საქართველოს მოქმედი კანონმდებლობა.

7.2 „მხარეთა“ შორის წარმოშობილ ნებისმიერ დავას, რომელიც ვერ გადაწყდება მოლაპარაკების გზით, განიხილავს საქართველოს საერთო სასამართლო.

**მუხლი 8. დასკვნითი დებულებები**

8.1 წინამდებარე ხელშეკრულებაზე თანდართულია: დანართი №1 – „საგრანტო პროექტი“, დანართი №2 - „მსოფლიო ბანკის პოლიტიკა: კორუფცია და თაღლითური პრაქტიკა“, დანართი №3 - „პროექტის ბიუჯეტი“.

8.2 დანართები წარმოადგენს წინამდებარე ხელშეკრულების განუყოფელ ნაწილს.

8.3 წინამდებარე ხელშეკრულებაში ცვლილებები ან/და დამატებები შეიძლება შევიდეს მხოლოდ მხარეთა წერილობითი შეთანხმების საფუძველზე, რომელიც ხელშეკრულების განუყოფელ ნაწილს წარმოადგენს.

8.4 მხარეთა მიერ წინამდებარე ხელშეკრულებით ნაკისრი რომელიმე ვალდებულების ბათილად ან ძალადაკარგულად გამოცხადება ზეგავლენას არ იქონიებს ხელშეკრულებით ნაკისრი სხვა ვალდებულებების ნამდვილობაზე. მხარეებმა მსგავსი ბათილი ან ძალადაკარგული ვალდებულება უნდა ჩაანაცვლონ სხვა მაქსიმალურად მიახლოებული შინაარსის (არსებითად იგივე შედეგის მქონე) ვალდებულებით.

8.5 წინამდებარე შეთანხმებით გათვალისწინებული ნებისმიერი სახის შეტყობინება/კომუნიკაცია, უნდა განხორციელდეს წერილობით ან/და ელექტრონული ფორმით, კომუნიკაციის სხვა ისეთი საშუალებით, რომელიც იძლევა ადრესატის მიერ ინფორმაციის მიღების და დადასტურების საშუალებას (ელექტრონული ფოსტის ან სამინისტროს გრანტების პორტალის მეშვეობით, ასეთის არსებობის შემთხვევაში). წერილობითი ფორმით განხორციელებული შეტყობინება ჩაითვლება მიღებულად, იმ შემთხვევაში, თუ ჩაბარდება საფოსტო კურიერის მეშვეობით „მხარეების“ ქვემოთ მითითებულ მისამართზე (ან ამავე პუნქტის შესაბამისად გაგზავნილ შეტყობინებაში მითითებულ მისამართზე), ჩაბარების დღეს:

ა) „გრანტის მიმღებს“ შეტყობინება უნდა წარედგინოს შემდეგ მისამართზე: <მიუთითეთ რეკვიზიტები>

ბ) სამინისტროს შეტყობინება უნდა წარედგინოს შემდეგ მისამართზე: <მიუთითეთ რეკვიზიტები>

8.6 ხელშეკრულება შედგენილია 3 (სამი) თანაბარი იურიდიული ძალის მქონე ეგზემპლიარად, რომელთაგან ერთი გადაეცემა „გრანტის მიმღებს“, ხოლო ორი - სამინისტროს.

8.7 ხელშეკრულება შედგენილია ქართულ და ინგლისურ ენებზე. მათ შორის შეუსაბამობის შემთხვევაში, უპირატესობა ენიჭება ქართულენოვან ტექსტს.

8.8 ხელშეკრულება ძალაში შედის მხარეთა მიერ ხელმოწერისთანავე.

**დანართი №2: „მსოფლიო ბანკის პოლიტიკა: კორუფცია და თაღლითური პრაქტიკა“**

**1. მიზანი**

1.1. ბანკის ანტი-კორუფციული სახელმძღვანელოები და წარმოდგენილი დანართი გამოიყენება ბანკის საინვესტიციო პროექტის დაფინანსების ოპერაციების ფარგლებში მიმდინარე შესყიდვებთან მიმართებაში.

**2. მოთხოვნები**

2.1. ბანკის მიერ დადგენილია მოთხოვნა, რომ მსესხებლები (მათ შორის საბანკო დაფინანსების ბენეფიციარები), პრეტენდენტები/წინადადებების შემომტანი პირები, კონსულტანტები, კონტრაქტორები და მომწოდებლები; ასევე ქვე-კონტრაქტორები, ქვე-კონსულტანტები, მომსახურების მომწოდებლები, ან მომმარაგებლები; აგენტები (მიუხედავად იმისა, დეკლარირებულია ეს თუ არა) და მათთან დაკავშირებული ნებისმიერი პერსონალი, ვალდებულნი არიან, დაიცვან ეთიკის მაღალი სტანდარტი შესყიდვების, შერჩევის და ბანკის მიერ დაფინანსებული კონტრაქტების განხორციელებისას და თავი შეიკავონ თაღლითობისა და კორუფციისგან.

2.2. აღნიშნული მიზნებიდან გამომდინარე, ბანკი:

ა) განსაზღვრავს ტერმინებს, ქვემოთ მოყვანილი სახით:

i. „კორუფციული ქმედება“ არის რაიმე ღირებულის შეთავაზება, მიცემა, მიღება ან მოთხოვნა, პირდაპირ ან ირიბად, რაც ზეგავლენას მოახდენს რომელიმე მხარის მოქმედებაზე;

ii. „თაღლითური ქმედება“ არის ნებისმიერი ქმედება ან უმოქმედობა, მათ შორის გაყალბება, რაც მხარეს შეგნებულად ან დაუდევრობით შეიყვანს შეცდომაში ან წარმოადგენს შეცდომაში შეყვანის მცდელობას ფინანსური ან სხვა სახის სარგებელის მიღების ან ვალდებულებათა შესრულებისაგან თავის არიდების მიზნით;

iii. „წინასაწარ განზრახული მოქმედება“ არის შეთანხმება ორ ან მეტ მხარეს შორის, რომელიც გამიზნულია არამართლზომიერი შედეგის მისაღწევად, მათ შორის სხვა მხარის ქმედებაზე არამართლზომიერი ზემოქმედების მიღწევის მიზნით;

iv. „იძულება“ არის რომელიმე მხარის ან ამ მხარის საკუთრების დაზიანება ან გაფუჭება ან დაზიანების და გაფუჭების მუქარა პირდაპირ ან ირიბად, რომლის მიზანია მხარის ქმედებაზე არამართლზომიერი ზეგავლენის მოხდენა;

v. „ობსტრუქციული ქმედება“ არის:

(ა) წინასწარი შეცნობით გამოძიებისათვის მნიშვნელოვანი მტკიცებულებების განადგურება, გაყალბება, შეცვლა ან მიჩქმალვა ან გამოძიებისათვის არასწორი ინფორმაციის მიწოდება, რაც მიზნად ისახავს ბანკის მიერ კორუფციის, თაღლითობის, წინასწარ განზრახული მოქმედების ან იძულების ფაქტების გამოძიებისათვის ხელის შეშლას; ან/და რომელიმე მხარის მიმართ განხორციელებული მუქარა, დევნა ან შანტაჟი, რომელიც მიზნად ისახავს აღნიშნული მხარის მიერ გამოძიებასთან დაკავშირებული საქმის დეტალების შესახებ ინფორმაციის გამჟღავნებისა ან გამოძიებასთან თანამშრომლობისათვის ხელის შეშლას, ან

(ბ) ქმედება, რომელიც მიზნად ისახავს ბანკის მიერ ინსპექციისა და აუდიტის განხორციელებისათვის არსებითად ხელის შეშლას ქვემოთ მოცემული 2.2 (ე) პარაგრაფის შესაბამისად.

ბ) უკუაგდებს სატენდერო წინადადებას, თუკი ბანკი დაადგენს, რომ კონტრაქტის მინიჭებისთვის რეკომენდირებული კომპანია, ან კერძო პირი, ან მისი პერსონალის რომელიმე წევრი ან მისი აგენტი ან მისი ქვეკონსულტანტი, ქვეკონტრაქტორი, მომსახურების მომწოდებელი, მომმარაგებელი და/ან მათი თანამშრომლები, პირდაპირ ან ირიბად, შემჩნეულნი არიან კორუფციულ, თაღლითურ, იძულებით ან ობსტრუქციულ საქმიანობაში, შესაბამისი კონტრაქტის მოპოვების მიზნით;

გ) შესაბამისი იურიდიული შეთანხმებით გათვალისწინებულ სამართლებრივი დაცვის საშუალებებთან ერთად, შესაძლებელია სხვა შესაბამისი ზომების გატარებაც, მათ შორის, შესყიდვის გამოცხადება ბათილად, თუ ბანკი დაადგენს, რომ მსესხებლის, ან საკრედიტო სახსრების მიმღები რომელიმე მხარის წარმომადგენლები ჩართულები არიან კორუფციულ, თაღლითურ, იძულებით და ობსტრუქციულ საქმიანობაში, შესყიდვების, შერჩევის და/ან კონტრაქტის განხორციელების პროცესში, იმ შემთხვევაში, თუკი მსესხებელი არ მიმართავს ბანკისათვის დამაკამაყოფილებელ დროულ და აუცილებელ ქმედებებს აღნიშნულ არამართლზომიერ მოქმედებათა აღსაკვეთად, მათ შორის, თუ იგი მყისიერად ვერ აცნობებს ბანკს აღნიშნული მართლსაწინააღმდეგო ქმედებების შესახებ;

დ) ბანკის ანტი-კორუფციული სახელმძღვანელოების შესაბამისად და ბანკის პრევალირებადი სანქციების პოლიტიკისა და პროცედურების საფუძველზე, შესაძლებელია სანქციების დაწესება კომპანიის, ან კერძო პირისთვის, რაც გულისხმობს ასეთი კომპანიის, ან კერძო პირის გამოცხადებას უფლებამოსილების არმქონედ განუსაზღვრელი ვადით ან დროის დადგენილ მონაკვეთში, იმისთვის, რომ (i) მან არ მიიღოს ბანკის მიერ დაფინანსებული კონტრაქტი, ან რაიმე სახის სარგებელი - ფინანსური, თუ სხვა თვალსაზრისით აღნიშნული კონტრაქტის ფარგლებში[[1]](#footnote-1); და (ii) არ იყოს ნომინირებული[[2]](#footnote-2) ქვე-კონტრაქტორის, კონსულტანტის, მწარმოებლის, ან მიმწოდებლის, ან სერვისის მიმწოდებლის სტატუსის მიღებაზე, ბანკის მიერ დაფინანსებული კონტრაქტის ფარგლებში; და (iii) არ მიიღოს ბანკის მიერ გაცემული სესხიდან სახსრები, ან სხვაგვარი მონაწილეობა, ბანკის მიერ დაფინანსებული პროექტის მომზადებისა, თუ განხორციელების პროცესში.ე) მოითხოვს, რომ სატენდერო დოკუმენტებში და ბანკის მიერ დაფინანსებულ კონტრაქტში შეტანილ იქნეს ცალკე პარაგრაფი, რომელიც დაავალდებულებს (i) პრეტენდენტებს/წინადადებების შემომტან პირებს, კონსულტანტებს, კონტრაქტორებს და მომწოდებლებს, ასევე მათ ქვე-კონტრაქტორებს, ქვე- კონსულტანტებს, მომსახურების მომწოდებლებს, მომმარაგებლებს, აგენტების პერსონალს, უზრუნველყონ ბანკის შეუფერხებელი დაშვება შესყიდვების პროცესთან, შერჩევასთან და/ან კონტრაქტის შესრულებასთან დაკავშირებული ყველა ანგარიშის, ჩანაწერისა და სხვა დოკუმენტების ინსპექტირებისათვის[[3]](#footnote-3), და უფლება მისცენ ბანკის მიერ დანიშნულ აუდიტორს, ჩაატაროს აუდიტი.

1. ეჭვების გასაქარწყლებლად, კონტრაქტის მინიჭებაზე სანქცირებული მხარის არაუფლებამოსილება, შეზღუდვის გარეშე, გულისხმობს არაუფლებამოსილებას: (i) წინა-საკვალიფიკაციო პროცესში მონაწილეობაზე, ინტერესის გამოხატვაზე საკონსულტაციო მომსახურების ტენდერში, პირდაპირი, თუ ქვე-კონტრაქტორის სტატუსით, ნომინირებულ კონსულტანტობაზე, ნომინირებული მწარმოებლის, ან მომწოდებლის სტატუსზე, ან მომსახურების ნომინირებული მომწოდებლის სტატურზე, აღნიშნულ კონტრაქტთან მიმართებაში; და (ii) ცვლილების, ან დამატების გაფორმებაზე, რაც არსებით გავლენას მოახდენს არსებულ კონტრაქტზე. [↑](#footnote-ref-1)
2. ნომინირებული ქვე–კონტრაქტორი, კონსულტანტი, მწარმოებელი, ან მომწოდებელი, ან ნომინირებული მომსახურების მომწოდებელი (ცალკეული სატენდერო დოცუმენტისთვის გამოიყენება განსხვავებული სახელწოდება) არის პირი, რომელიც: (i) პრეტენდენტის მიერ დასახელებულია წინასწარი საკვალიფიკაციო შერჩევის ან პრეტენდენტად, რადგან ფლობს სპეციფიკურ და უმნიშვნელოვანეს გამოცდილებასა და ცოდნას, რაც პრეტენდენტს ეხმარება, დააკმაყოფილოს საკვალიფიკაციო მოთხოვნები კონკრეტული ტენდერისათვის; ან (ii) პირი, რომელიც დანიშნულია მსესხებლის მიერ. [↑](#footnote-ref-2)
3. ინსპექტირება მოცემულ კონტექსტში ჩვეულებრივ საგამოძიებო (ე.ი. სასამართლო ექსპერტიზის) ხასიათს ატარებს, რაც გულისხმობს ბანკის, ან ბანკის მიერ დანიშნული პირების მიერ ფაქტების დადგენის მიზნით წარმოებულ საქმიანობას, გამოძიებასთან/აუდიტთან დაკავშირებული კონკრეტული და ისეთი საკითხების გარკვევის მიზნით, როგორიცაა მაგალითად შესაძლო თაღლითობის და კორუფციის ბრალდების უტყუარობის შეფასება, შესაბამისი მექანიზმების გამოყენების საფუძველზე. აღნიშნული საქმიანობა მოიცავს, მაგრამ არ არის შეზღუდული შემდეგით: კომპანიის, ან კერძო პირის ფინანსურ ანგარიშებზე და ინფორმაციაზე წვდომა და შესწ ავლა, ასევე შესაბამისი ასლების გადაღება, საჭიროების შემთხვევაში; გამოძიებისთვის/აუდიტისთვის საჭირო ნებისმიერი სხვა სახის დოკუმენტებზე, მონაცემებზე და ინფორმაციაზე (იქნება ეს მყარი, თუ ელ. ვერსია) წვდომა და მათი შესწავლა, ასევე შესაბამისი ასლების გადაღება, საჭიროების შემთხვევაში; გასაუბრება პერსონალთან და სხვა კერძო პირებთან; ფიზიკური დათვალიერება და ვიზიტები ობიექტეზე; ასევე ინფორმაციის გადამოწმება მესამე მხარესთან. [↑](#footnote-ref-3)